Møtebok for Trøgstad og Båstad Menighetsråd

|  |  |
| --- | --- |
| **Råd** | Trøgstad og Båstad menighetsråd |
| **Møtedato** | 10.01.2024 |
| **Møtetid** | Kl 18.00 |
| **Møtested** | Hos sokneprest Kjersti Marken, Olaf Skramrudsvei 3A, 1860 Trøgstad |

**Til stede:** Berit Movik Lo, Tormod Karlsen, Inger Lise Kåen Haugen, Anita Berget, Tone Torp Andresen, Kjersti Marken, Åshild Moen Arnesen, Patrick Tveter Hegerstrøm

Forfall: Ellen Løchen Børresen, Cicilie Klethagen

**Sak 01/24 Godkjenning av møtebok fra forrige møte og godkjenning av innkalling til dette møte.**

Vedtak: Godkjent.

**Sak 02/24 Orienteringer**

Utvalgene:

* Kirkestuakomiteen: Komiteen følger opp Kirkestua med stort og smått. Har samarbeid med Kirkeringen, og samler inn penger. Kirkestua er renovert innvendig, malt, byttet kjøkken og nytt kjøkkenutstyr.
* Kirkestallenkomiteen - oppfølging innvendig i Kirkestallen.
* Gudstjenesteutvalget. Har møter hver måned, planlegger gudstjenester mm.
* Tur- og kulturutvalget. Tre personer er per nå medlem. Har hatt ansvaret for å arrangere ulike arrangementer og turer.
* Diakonikontakt: Berit Movik Lo
* Misjonskontakt: Elisabeth Tveten

Det finnes ikke noe trosopplæringsutvalg for tiden, og menighetsrådet fungerer som trosopplæringsutvalg.

Fra fellesrådet:

* Vært konstituerende møte. Se på investeringsbudsjettet blant annet på fellesrådsmøtet tirsdag 16. januar.

Vedtak: Tas til orientering.

**Sak 03 / 24 Bakoverblikk og framoverblikk**

Hva har skjedd siden sist vi møttes?

Menighetsrådet tok et tilbakeblikk siden sist vi var samlet i november og så framover. Punkter som de enkelte medlemmene i rådet var innom:

* Menighetsbarnehagen deltok på adventsalg i desember, fornøyde barn som fikk lov til å synge. Flott med barnekrok i kirkene.
* Et av medlemmene er med på Trøgstadheimen hver torsdag. TRØKK og julekoret kom på Trøgstadheimen på julaften kl.11, en god idé å ha med noen ekstra sangkrefter der. Veldig hyggelig julaften i Båstad kirke, og applaus til soknepresten som fikk innført Deilig er jorden på julaften. Kunne TRØKK vært med på heimen i påsken også?
* Deltakelse på “Vi synger jula inn” i Båstad, kjempekoselig med Båstad hornmusikk. Opplevde at det var mange som deltok på julaftensgudstjenestene. Veldig gøy med «vandringen» i Båstad kirke. I Trøgstad kirke 1. juledag var det litt færre folk.

Juletrefesten 7. januar var veldig koselig (Hellige tre konger). Det var over 100 mennesker i Kirkestallen. God spredning i alder. I år var det første gang det først var en kort gudstjeneste (80-90 mennesker på gudstjenesten), og så var det juletrefest rett etterpå. Denne kombinasjonen var veldig vellykket. Skal være med på sykurs i Båstad som starter på mandag. Det blir spennende å se hvor mange som kommer.

* Kjersti sokneprest har hatt sin første jul som prest i Trøgstad og Båstad. Jul i bygda var veldig gøy, fikk gå først i toget med Lions og tenne lys. Det kunne kanskje vært flere som stod på standen, var sykdom m.m. i år. Fornøyd med å ha fått til Deilig er jorden på julaften. Flott å høre janitsjaren på “Vi synger jula inn”.
* Viktig med gode tradisjoner! Fantastisk konsertopplevelse i Trøgstad kirke 13. desember med Ingeborg Bratvold og Trøgstad musikkompani før jul. Variert program på denne konserten, flotte julesanger og gode historier.

Menighetsrådet er opptatt av at det er viktig at kirka er med på å lage og ta vare på gode tradisjoner og å være synlig i lokalmiljøet. Tilhørighet og nettverksbygger.

Idémyldring:

* Skal det startes samtalegrupper i menigheten?
* Arrangeres foredragskvelder et par ganger i semesteret? Det kom flere forslag til hvem som kunne blitt spurt om å ha slike foredrag.
* Treff på dagtid?
* Kirkesuppe etter gudstjenestene, sosialt samvær, for alle aldre? «Spis og prat»? Barnepass slik at foreldrene kan prate sammen?
* Spillkveld – ta med et spill og møtes? Kanskje være livssynsåpent.

Vedtak: Samtalen tas til orientering.

**Sak 04/24 Årsmøte i mars – fastsettelse av dato**

Menigheten skal ha årsmøte innen utgangen av mars hvert år. I år begynner påska med palmesøndag 24. mars, og årsmøtet må være før den tid. AU har foreslått at møtet gjennomføres etter fastegudstjenesten torsdag 21. mars. Menighetsbarnehagen, gudstjenesteutvalget, kirkestallenkomiteen, tur- og kulturutvalget, diakonikontakten, misjonskontakten, prestene og trosopplæringen bes om å levere tekst til menighetsrådets leder. Frist for innlevering til årsrapporten blir 19. februar, slik at det blir tid nok til å lage selve årsmeldingen, og at den kan offentliggjøres på menighetens nettside to uker før selve årsmøtet. Fellesrådets rapport inkluderes i årsmeldingen.

Vedtak: Årsmøtet ble satt til torsdag 21. mars. Menighetsrådsleder tar kontakt med de ulike som skal levere tekst til årsmeldingen og informerer om fristen.

**Sak 05/24 Møteplan for menighetsrådet (MR)**

Det ble lagt fram forslag til møteplan for MR: 28./29.februar; 9./11. april; 22.mai, en gang i juni og et møte i august.

Vedtak: Følgende blir møteplan for Trøgstad og Båstad menighetsråd: ons 28. februar, tirs 9. april, ons 22. mai, ons 19. juni, ons 21. august kl 18.00.

**Sak 06/24 Kirkeoffer 2024**

Gudstjenesteutvalget (GU) har i sitt møte 11. november hatt opp saken om kirkeoffer 2024. Trøgstad og Båstad menighetsråd har tidligere vedtatt at 2/3 av ofringene skal gå til eget arbeid og 1/3 til andre formål. MR har også vedtatt at Gudstjenesteutvalget hvert år setter opp et forslag til offerformål ved 1/3 av gudstjenestene, fortrinnsvis etter mottatte søknader. Forslaget sendes MR som gjør endelig vedtak på offerformålene for kommende år. 1/3 av gudstjenestene vil si 18-19 gudstjenester. Ved de øvrige gudstjenestene går ofringene til eget menighetsarbeid. Datoene for de ulike offerformålene bestemmes av GU. De fleste offersøknadene fra organisasjoner og institusjoner er mottatt samlet fra Kristelig Pressekontor. I tillegg har vi mottatt en søknad fra Dialogforum Østfold. Gudstjenesteutvalget ber om at MR tar over alt ansvaret for offerlistene for senere år. Ansvaret for å fordele de vedtatte offerformålene på de ulike gudstjenestene forblir hos GU.

Gudstjenesteutvalget foreslår følgende formål:

Forslag til Kirkeoffer ved om lag 1/3 av gudstjenestene 2024:

Bibelselskapet, Blå Kors, Menneskeverd, Evangelisk orientmisjon, KABB (kristent arbeid blant blinde), Dialogforum Østfold, KRIK (Kristen idrettskontakt), Kirkens bymisjon (2 julaftensgudstjenester), Det Norske misjonsselskap (NMS) (2 misjonsgudstjenester), Sjømannskirken, Rådet for psykisk helse, Stefanusalliansen, Tjellholmen leirsted, TV-aksjonen, Tomb vgs, Trøgstad KFUK-KFUM (trial).

I etterkant av møtet i Gudstjenesteutvalget har Menighetsrådet fått forespørsel fra prosten om et offer til «The Evangelical Lutheran Church of Jordan and The Holy Land» (ELCJHL). Borg Bispedømme har siden 2001 hatt vennskapsavtale med ELCJHL.

Vedtak: Menighetsrådet vedtar offerformålene gudstjenesteutvalget har foreslått, og overtar ansvaret for offerlistene heretter.

**Sak 07/24 Nytt fra staben**

**Fra daglig leder:**

* Mye aktivitet i førjulstid, med godt samarbeid med skoler og barnehager. Konserter og annet har gått bra.
* Statistikken for aktivitet, arrangementer og frivillighet er innlevert til kontoret, som fører alt inn og oversender SSB.
* Ingamay Synnes, menighetspedagog i Eidsberg, går inn i deler av stillingen til Anita Bergstrøm, som har fått innvilget permisjon fra sin 50% stilling som menighetspedagog fram til årsskiftet. Bergstrøm skal jobbe i liknende stilling i Marker.

**Fra soknepresten:**

* 6. februar er samefolkets dag, og det skal arrangeres gudstjeneste denne dagen i Trøgstad kirke kl. 18.00. Etterpå blir det samling på Kirkestallen med samisk nasjonalrett.
* 8. mars-gudstjeneste: Det er kommet et initiativ fra Eidsberg menighet om en fellesgudstjeneste i forbindelse med kvinnedagen 8. mars i Mysen kirke, hvor det allerede er satt opp gudstjeneste denne dagen. Det har vært arrangert slike gudstjenester i prostiet tidligere. Det trengs noen til å være med i en komité. To av våre medlemmer, Tone Torp Andresen og Inger Lise Kåen Haugen, i menighetsrådet melder seg til å være med i komité.

Vedtak: Tas til orientering.

Møtet hevet kl. 20.10.

**Berit Movik Lo (sign.) Referent: Åshild Moen Arnesen**

**leder i menighetsrådet Daglig leder**